Copyright: © 2018 BY WYDAWNICTWO SUMUS

All rights reserved.

www.sumuswydawnictwo.pl

Z poľského originálu:

KECHARITOMENE. Odkryj Jej niesamowity sekret i wejdź w swoje przeznaczenie!

Fotografia na obálke: © Richard L. George

Všetky práva vyhradené.

Vydal: © Zachej.sk, 2020

Preklad: © Pavol Petrík

Grafika: © Bookwork.sk

Redaktorka: PhDr. Zuzana Ring

Jazyková korektúra: Mgr. Martina Bodnárová, PhD.

Nihil obstat: Prof. ThDr. Cyril Hišem, PhD.

Imprimatur: Mons. Bernard Bober

arcibiskup – metropolita

ABÚ Košice – Prot. č. 67/20, 20. 1. 2020

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-160-9 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

PREDSLOV

Ako mladý chlapec som vyrastal v zbožnej katolíckej rodine. Viera bola pre mňa niečím takým samozrejmým a normálnym ako okolitý svet a jeho realita. Dnes, po mnohých rokoch života a práce vo vinici Pánovej sa obzerám dozadu a ani sa mi nechce veriť, ako ma Pán viedol cez početné skúsenosti a skúšky viery, ktoré ma v neskoršej dobe už ako kňaza zaviedli do duchovných oblastí, ktoré mi boli cudzie a neznáme.

Teraz už viem, že som tú konkrétnu cestu prešiel a ďalej po nej idem vďaka najkrajšiemu a najúžasnejšiemu stvoreniu na zemi a na nebi. Je ním Mária. To ona ma v polovici môjho kňazského života zázračným a nepochopiteľným spôsobom vytrhla z vlažnej priemernosti. To ona ma pozvala na cestu viery s úplnou odovzdanosťou do Ježišových rúk cez svoje Nepoškvrnené Srdce.

Tá cesta, ktorá sa začala pravou vierou v existenciu Boha, ma priviedla do úžasných oblastí charizmatickej viery, čiže k podstate, že – ako hovorí Sväté písmo – to, v čo veríme a o čom sa učíme, naozaj existuje a je to skutočná realita. Vďaka tejto podstate môžeme v každej, i tej najťažšej chvíli svojho života opakovať po Márii sviatostné slovo fiat – „áno“ pre najsvätejšiu Božiu vôľu. Od chvíle môjho druhého obrátenia vďaka Máriinmu mimoriadnemu pôsobeniu viem, že Boh ju obdaroval všetkými milosťami a dnes ich chce rozdávať každému, kto jej bude úplne dôverovať, ako ona dôverovala Bohu vo chvíli zvestovania.

V týchto pre vieru a Cirkev ťažkých časoch, v ktorých práve žijeme, výrok: „Nech sa mi stane podľa tvojho slova“ získava v mojich ústach veľkú moc. Opakujem tento výrok každý deň. Dnes, keď je toľko sŕdc chladných voči Bohu, dnes, keď v toľkých mladých ľuďoch vyhasla viera, Mária je volaním pre nás všetkých: „Urobte všetko, čo vám povie.“

Teraz Mária prosí a vyzýva prostredníctvom početných zjavení a znamení, aby sme sa vrátili k našej prvotnej láske – k jej Synovi, k modlitbe, k jednoduchosti viery a ukryli sa v jej Nepoškvrnenom Srdci. Neexistuje iná cesta než cez Máriu, ktorá nás s najväčšou istotou vedie v týchto nepokojných časoch priamo k Ježišovi.

Je pre mňa veľkou radosťou a cťou odporúčať túto úžasnú knihu, ktorú srdcom napísal veľký Máriin bojovník a môj priateľ otec Dominik Chmielewski. Je venovaná Márii. Nech je každé slovo tohto diela pomazané Duchom Svätým, ktorého nevestou je Tá, ktorá všetko postavila na Bohu a na plnení jeho svätej vôle najprv tu na zemi a teraz v jeho kráľovstve.

Sv. Ján Pavol II. povedal:

„Od Márie sa učíme, ako sa máme zveriť do Božej vôle vo všetkých okolnostiach života. Od Márie sa učíme dúfať aj vtedy, keď už nemáme žiadnu nádej. Od Márie sa učíme milovať jej Syna a Božieho Syna.“

otec Piotr Glas

TEOLOGICKÝ NÁZOR

Táto kniha je splnením želania samej Matky Božej, ktorá vo Fatime povedala sestre Lucii: „Ježiš túži, aby som bola viac poznaná a milovaná.“ Autor, oddaný syn Panny Márie, zamilovaný do svojej Mamy, sa v tejto knihe bezprostredne delí o svoju bezhraničnú lásku k Nepoškvrnenej. Nájdeme tu jeho pohľad srdca a duše na najkrajšiu Matku ľudského rodu, ktorú Boh tak veľmi miluje. Láska a náklonnosť k Nepoškvrnenej, ktoré sa v hojnej miere prejavujú na stránkach tejto knihy, sú vskutku nákazlivé.

Človek, ktorý spozná Máriinu krásu, vyvolenie a veľkosť, zatúži vrhnúť sa do jej materinského náručia a úplne sa odovzdať pod jej vládu. Len tu totiž nájde bezpečný úkryt pred Zlým a múdrosť poradiť si v duchovnom boji so všetkými jeho útokmi. Ak bude ukrytý v Máriinom srdci, vo veľmi krátkom čase bude duchovne rásť v jej škole.

Kecharitomene, čiže tá, ktorú Pán naplnil všetkými darmi, Milostiplná, chce aj nám vyprosiť všetky potrebné milosti.

Táto kniha je určitým spôsobom esenciou skúsenosti mystického človeka, ktorý sa na svojej pozemskej ceste stretol s Najpožehnanejšou medzi ženami. Toto stretnutie v ňom vyvolalo explóziu radosti, o ktorú sa chce deliť ďalej, aby ju mohli zažiť aj iní, pretože všetci sme jej deťmi.

otec dr. Remigiusz Trocki OFM Conv.

ÚVOD

„Mária je matka nového pokolenia narodeného z Nevesty, ktorú prisľúbil Boh. Zvíťazí v boji so satanským pokolením a rozšliape mu hlavu,“ volala do celej Cirkvi posledná vizionárka Fatimy, sestra Lucia. Kdekoľvek sa zjaví Kecharitomene, tam sa otvára nebo a tam Mária, najkrajšia žena z celého stvorenia, pripravuje nové pokolenie bojovníkov do posledného boja so Satanom, opísaného v 12. kapitole knihy Zjavenia.

Po celom svete vzniká Máriina silná armáda, ktorú si ona sama školí. Títo bojovníci, prisľúbení už v knihe Genezis, budú úplne blízko, keď zavládne víťazstvo jej Nepoškvrneného Srdca, a tento triumf pripraví svet na parúziu – druhý príchod Ježiša Krista. Práve dnes sme svedkami úžasnej mobilizácie pokolenia Ženy, ktoré sa s najväčším odhodlaním pripravuje do posledného víťazstva a zničenia zla v apokalyptickej vojne o ľudské duše.

Kniha Kecharitomene je vzácny sprievodca pre duchovný boj v týchto posledných časoch. Je to pozvanie pre teba, drahý čitateľ, aby si aj ty vstúpil do Máriinej školy. Ona ťa bude tým najkrajším spôsobom formovať mocou Ducha Svätého a v autorite Ježiša Krista, aby si objavil lásku nebeského Otca, ktorá nekonečne prevyšuje každú inú lásku. Si pozvaný, aby si sa stal súčasťou pokolenia Ženy, ktoré sa pripravuje na najväčšie víťazstvo v duchovnom boji o večný život.

No ešte predtým musíš spoznať Máriu! Musíš sa dozvedieť, kým je – kým je tajomná Kecharitomene! Keď ju spoznáš, zamiluješ sa do nej tak, ako sa do nej zamiloval Boh na celú večnosť! A keď sa do nej zamiluješ, už viac nebudeš cúvať pred problémami. Aby si pre ňu bojoval, od Ducha Svätého získaš dar nebojácneho srdca a neporaziteľného ducha. V skrýši jej Nepoškvrneného Srdca získaš vo veľmi krátkom čase bojovú zdatnosť a budeš svedkom neobyčajných zázrakov a zlomov v duchovnom boji.

Si pripravený? Ak áno, pozri sa do jej očí na obálke knihy a povedz:

„Chcem ťa spoznať, Mária. Chcem si ťa zamilovať. Chcem, aby si ma vyškolila pre najkrajšie duchovné víťazstvá! Použi ma pre víťazstvo svojho Nepoškvrneného Srdca vo svete! Áno, chcem byť celý tvoj, Mária, a ty buď celá moja, lebo len v tebe budem celý pre Boha a Boh celý pre mňa. Vezmi ma za ruku, Kecharitomene, a veď ma, aby som odhalil tvoje úžasné tajomstvo a v ňom svoj večný cieľ! Amen!“

RUŽENEC JE EXORCIZMOM

alebo

TROJITÝ ČIERNY OPASOK NA DIABLA

Duch Svätý bude mocne formovať nové pokolenie v lone Ženy: všetci, ktorí jej budú patriť, zamilujú sa do nej tak, ako sa do nej kedysi zamilovali veľkí svätci.

Kdekoľvek sa Mária zjaví, vždy poukazuje na tú neobyčajnú reťaz s korálikmi, ktorú nazývame ružencom. Satan sa ho nepredstaviteľne bojí. Každý, kto sa zúčastnil na exorcizme, veľmi dobre vie, že diabol dokonale pozná to, čo je pre neho nebezpečné. Niet pochýb o tom, že Satan má s ružencom ten najväčší problém. Bojí sa ho najviac na svete. Môže sa nám zdať, že ruženec je sám osebe dosť monotónnou, nudnou, rutinnou modlitbou, a preto ho mnohí z nás ignorujú. No Mária nám hovorí, že túto modlitbu nám darovalo nebo v autorite Božieho kráľovstva, aby zničilo diablovo dielo v posledných časoch – preto je to mocný exorcizmus!

Každý, kto začína duchovný zápas modlitbou ruženca, musí počítať s tým, že sa proti nemu vyrúti celé peklo. Tieto útoky sa prejavujú náhlou únavou, ospalosťou, nesústredenosťou, duchovnými problémami rôzneho druhu a čudnými zmenami situácie: niekto zrazu zazvoní pri dverách alebo si práve vtedy spomeniete, že treba niečo súrne urobiť, alebo sa stane niečo nečakané a modlitbu musíte odložiť na inokedy.

Okolo roku 1981 biskup Zbigniew Józef Kraszewski (1922 – 2004) po návrate z Ríma členom Kňazského mariánskeho hnutia na Jasnej Hore povedal:

„Na súkromnej audiencii pre Poliakov Ján Pavol II. pochválil hnutie za to, že sa všetci, aj laici, modlia exorcizmus Leva XIII., ktorý sa začína vzývaním sv. Michala Archanjela. Po chvíli však z vrecka vytiahol svoj ruženec a ukázal ho prítomným. Povedal: ‚Ale veď toto je exorcizmus proti všetkým zlým duchom, ktorý je dostupný aj pre laikov!’ Vidiac údiv na našich tvárach, dodal: ‚Aby ste nemali pochybnosti, v tejto chvíli dávam ružencu moc exorcizmu.’ Keď sme to počuli, my zhromaždení na Jasnej Hore v Ružencovej sále sme to potvrdili: ‚Veď odo dňa, keď pápež tie slová povedal – už niekoľko mesiacov –, sa ruženec stal strašne únavnou modlitbou! Museli sme bojovať s nesústredenosťou, ospalosťou a všetkými prekážkami, aké sme doteraz ešte nezažili!’“

Žiaľ, najčastejšia modlitebná prax je nedbalá modlitba ruženca. Je to typ modlitby, ktorý neumožňuje stretnutie s Bohom; je málo účinná. Modlitba ruženca sa musí stať smrtonosnou zbraňou proti diablovi, a to cez schopnosť a dar úžasného zjednotenia sa s Bohom v Máriinom srdci.

Ako sa ho teda modliť účinne? Je veľa rôznych škôl ruženca, ale osobne si myslím, že podstatou je pochopiť, prečo nonstop opakujeme tú istú modlitbu. Možno si lámeme hlavu nad tým, prečo máme toľkokrát opakovať to isté. Sv. Páter Pio o ruženci povedal:

„Vždy sa modli ruženec. Len čo sa zobudíš, nedávaj ani sekundu Satanovi a začni sa modliť ruženec. Aj vtedy, keď pracuješ, umývaš riad alebo čokoľvek iné robíš, modli sa! Vtedy nedávaš vo svojej mysli Satanovi žiadne miesto, aby v nej pracoval. A okrem toho budeš kráčať v slobode a budeš vždy spokojný. S touto zbraňou proti útokom Satana sa nikdy nerozlúč. Vždy sa modli ruženec.“

Celý môj život bol spojený s východnými bojovými umeniami. Bola to moja vášeň až do takej miery, že som maximálne motivovaný trénoval trikrát denne 15 rokov. Vo veku 21 rokov som získal svoj vysnívaný majstrovský čierny opasok a vo veku 23 rokov trojitý čierny opasok. Bola to moja absolútna vášeň! Tí, čo ma poznali, hovorili, že som sa narodil pre bojové umenia a pre bojové umenia aj zomriem. Hovorím o tom preto, lebo majstrovstvo v bojových umeniach sa získava okrem iného technikami, ktoré sú úzko prepojené s psychofyzickými podmienkami trénujúceho. Musel som si napríklad vybrať tri najúčinnejšie techniky boja, ktoré som trénoval do chvíle, keď sa stali potenciálne smrtonosnými pre protivníka. K tomu sa pridal ešte špeciálny bojový pokrik, ktorý mal za cieľ maximalizovať celú moju psychofyzickú oblasť, aby som využil techniku, ktorá ukončí boj. Preto som vybrané techniky trénoval nonstop, každý deň, tisíckrát, týždeň čo týždeň, mesiac čo mesiac, rok čo rok. V istej chvíli som získal taký stupeň účinnosti, že som svojho protivníka vždy porazil.

S ružencom je to podobné. Máš tri modlitby: Otčenáš, Zdravas, Mária a Sláva Otcu. Problém je v tom, že aby sa pre diabla stali smrtonosnými, musí ich naplniť viera, nádej a láska, a to v majstrovskej miere. Musia plynúť z hĺbky srdca, ktoré je plne sústredené na Boha. Ide o to, aby sme sa modlili celým svojím ja, s maximálnou sústredenosťou a srdcom nasmerovaným k Bohu. Nie je to ľahké. Ospalosť, únava, roztržitosť, nervozita, tisíce rozptýlení... Je vskutku náročné zapojiť do modlitby celé svoje ja.

Ruženec sa musíme modliť s odhodlanosťou a sústrediť sa na lásku k Bohu z celého srdca, zo všetkých síl, z celej duše a celej sily. Každú modlitbu Otčenáš, Zdravas, Mária a Sláva Otcu musíme vysloviť s takým zapojením, s takou vierou, nádejou a láskou, aby zasadili Satanovi smrteľný úder. Ak sa takto dokážeme modliť ruženec, naozaj sa stane smrtonosnou zbraňou proti diablovi a celému peklu. Takáto modlitba sa stane lanom, ktoré ho zviaže na celú večnosť. Stane sa tým, čo zničí každé dielo Zlého v našich životoch, v manželstvách, v našich rodinách. Preto nebuďme znechutení, ale do každého ruženca vložme celé svoje srdce.

Sv. Ľudovít Mária Grignion de Montfort (1673 – 1716) radil, že keď sa učíme modliť ruženec, nemáme sa začať hneď modliť nonstop niekoľko desiatkov. Hovoril, aby sme sa radšej pomodlili len jeden desiatok, no veľmi pomaly. Navrhoval modliť sa s prestávkami. Modli sa Zdravas, Mária – a tu urob prestávku, zamysli sa nad tým, čo vlastne v tej chvíli hovoríš, ku komu sa obraciaš, čo tie vyslovené slová znamenajú. Po chvíľke ticha pokračuj: Milostiplná. Po tomto slove opäť urob krátku meditáciu. Pán s tebou – tu znova treba premýšľať o tom, čo vlastne hovoríš, koho oslovuješ, čo to znamená. A tiež strážiť a skúmať svoje vnútro: či sa naozaj modlíš zo srdca, či si úplne zapojený do toho, čo hovoríš. Modlitba jedného desiatku ruženca ti takýmto spôsobom môže trvať až 15 – 20 minút, no bude to modlitba od srdca. A s každým premodleným desiatkom sa učíš stále viac. Tvoje srdce a myseľ sa začnú zjednocovať s Bohom. Postupne budú prestávky čoraz kratšie, až napokon budeš hovoriť normálnym rytmom, no tvoje srdce i myseľ premeditujú každé jedno slovo a zjednotia sa s ním. Ide o to, aby si do modlitby maximálne zapojil celé svoje srdce.

MILOSTIPLNÁ

alebo

SVÄTÉ PÍSMO NIE JE PRE DILETANTOV

Keď analyzujeme mystické svedectvá mariánskych svätcov, je pozoruhodné, že Máriinu prítomnosť vnímali v istom zmysle mimo duše, ako keby Mária bola pri nich, ale nie v nich. Mnohí hovorili o takejto skúsenosti. Nepochybne sme všetci stvorení pre kontemplatívnu modlitbu, čiže takú, ktorá je odpočinkom v Bohu, v jeho láske a pokoji, kde sa v tichu srdca uskutočňuje najväčšie zjednotenie s ním. Problém však spočíva v tom, že my (myslím tým nás kňazov) sa chceme učiť, ako hlboko máme vstupovať do modlitby, aby sa stala kontempláciou. Myslíme si, že je to neviem aká úroveň mystiky a svätosti. A predsa – kontemplatívnu modlitbu človek dostal ako dar vo chvíli, v ktorej sa začína mystický život. Všetci sme mystikmi od chvíle nášho krstu! Duch Svätý sa v nás neustále modlí k Otcovi a volá: Abba! Otecko! Teda celý problém kontemplácie spočíva v tom, aby som tak hlboko vošiel do svojho vnútra, aby som bol schopný „pripojiť sa“ k jeho modlitbe vo mne. Nie je to jednoduché, no Mária ťa s vrodenou rýchlosťou – pokiaľ ide o zjednotenie človeka s Bohom – skratkami povedie do svätyne tvojej duše. Tam ťa spojí s modlitbou Ducha Svätého, pretože nikto z ľudí nebol taký zjednotený s Duchom Svätým ako práve ona.

Prvé vyliatie Ducha Svätého na Máriu spôsobilo, že sa stala Nepoškvrneným počatím, čiže bola bez hriechu už od chvíle svojho počatia. Bolo to také silné vyliatie milosti Ducha Svätého, že ju urobilo bezhriešnou. Odkiaľ berieme túto istotu? Z Božieho slova. Keď k nej prišiel anjel Gabriel, nepovedal: „Mária.“ Anjel Gabriel sa k nej obrátil a vyslovil meno, ktoré jej patrí na zemi aj v nebi po celú večnosť. To meno znie: „Kecharitomene.“ Je to podstatné meno a zároveň príčastie dokonavého minulého času. V celom Svätom písme sa vyskytuje len jeden jediný raz. Je to meno najkrajšieho dievčaťa sveta, ktoré bolo vybrané pre úžasnú trojitú úlohu: ako matka Boha, ako dcéra Boha a ako manželka Boha pri jedinej voľbe v dejinách vesmíru. Keď teda anjel Gabriel hovorí: „Chaire Kecharitomene!“, znamená to: Raduj sa, Kecharitomene, lebo od samého počiatku si plná milosti, preto v celom tvojom živote nebolo takej chvíle, v ktorej by si bola hriešnou a neskôr si sa stala milostiplnou. Treba dôkladne poznať nuansy gréckeho biblického jazyka, aby sme vedeli, že každá dogma o Márii je skrytá v Božom slove.

Háčik je však v tom, že – ako hovorí sv. Peter – mnohí čítajú Bibliu na svoju vlastnú záhubu a nerozumejú, čo je tam napísané.1 Čítajú len slovo za slovom, bez hlbšieho pochopenia súvislostí. Keď sa napríklad stretneš s nejakým protestantom a nepoznáš biblickú gréčtinu a jemné odtienky gréckeho jazyka, nevšimneš si v Kecharitomene tajomstvo Nepoškvrneného počatia Panny Márie. Lebo odkiaľ to máš vedieť? Je tam napísané len milostiplná a nič viac. Protestant ti povie: „Ale veď aj Štefan, plný milosti, robil veľké znamenia. Aj on bol plný milosti, rovnako ako Mária.“ Čo sa týka Márie, v slovenčine je použitý výraz milostiplná, a čo sa týka Štefana, tam je výraz plný milosti. A hoci v našom jazyku sa javia tieto výrazy ako rovnocenné, v gréčtine sú to vyjadrenia dvoch rôznych úrovní. Kecharitomene je podstatné meno. Je to Máriino meno, ktoré patrí jedine jej a v celej Biblii sa vyskytuje len raz. Pri Štefanovi sa používa bežný grécky výraz pleres charitos, do slovenčiny preložený ako plný milosti. Keď tieto nuansy nepoznáme, naozaj sa môžeme čudovať, o čo všetkým ide. Nevzdelaní čítajú Bibliu na svoju záhubu a odtiaľto pochádzajú niektoré herézy.

Mária je Kecharitomene od samého počiatku, lebo prvé vyliatie Ducha Svätého ju urobilo nepoškvrnenou. Druhé vyliatie spôsobilo, že počala Božieho Syna. Zostúpenie Ducha Svätého na ňu bolo také mocné, že plodom tohto zjednotenia bolo fyzické počatie Boha v jej lone. Ženích, Duch Svätý, sa tak zjednotil so svojou Nevestou, že v dôsledku tohto zjednotenia sa v nej počal Ježiš Kristus, Bohočlovek. Žiaden z apoštolov nezakúsil také mocné vyliatie Ducha Svätého. Len ona získala milosť takého nepravdepodobného zjednotenia s Duchom Svätým, že plodom bol Boh počatý v jej lone.

Trefne to vyjadril sv. Lukáš, ktorý napísal, že Duch Svätý zatienil Kecharitomene oblakom moci. V tomto kontexte použil slovo episkiadzein, čo je grécky ekvivalent výrazu použitého v Starom zákone v úryvku, ktorý hovorí o tom, ako oblak slávy zatienil archu zmluvy. V starozákonnom spise čítame, že Božia sláva vo forme oblaku slávy zatienila archu zmluvy. Takisto Duch Svätý svojím tieňom, oblakom, zatienil Máriu – Kecharitomene. Čo sa nachádzalo v arche zmluvy? Desatoro, ktoré Mojžiš dostal na hore Sinaj, manna nazbieraná na púšti a palica veľkňaza Árona. Archa zmluvy bola taká svätá, že keď sa jej Oza náhodou dotkol, jeho hriešnosť spojená s čistotou archy ho porazila a na mieste zabila. Archa bola preniknutá Božou prítomnosťou a slávou do takej miery, že keď sa niekto hoci len náhodou dotkol tohto najsvätejšieho predmetu, padol mŕtvy. Avšak v čase babylonského zajatia sa archa zmluvy stratila. Pre Izraelitov to bola tragická situácia, lebo sám Boh Mojžišovi sľúbil, že pri arche bude počúvať každú modlitbu a bude štedrý v každom požehnaní. Mnohí sa pýtali: „Vypočuje Boh naše modlitby?“ Odpoveď sa zdala znepokojivo jednoznačná: „Asi nevypočuje...“ Fakt je, že osud židovského národa bol pohnutý: Židia sa dostali pod rímsku okupáciu, hoci sa len nedávno vrátili z babylonského zajatia. Okrem toho boli účastní neúspešných povstaní proti strašnej tyranii Rimanov a následného upevňovania moci zo strany impéria v podobe ešte väčšieho útlaku. To všetko môže nasvedčovať tomu, že Boh nepočul modlitby Izraela a Izraeliti žili nie pod jeho požehnaním, ale pod kliatbou.

A presne do tejto ťažkej chvíle dejín izraelského národa vstupuje Ježiš Kristus a vykupuje človeka svojou smrťou na kríži, zmŕtvychvstaním, nanebovstúpením a zoslaním Ducha Svätého. Vzniká prvé evanjelium a najtajomnejšia kniha Nového zákona – Apokalypsa. Židia sa lavínovito obracajú na kresťanstvo. Čítajú proroctvá, z ktorých sa dozvedajú, že v istej chvíli dejín sa náhle otvorí Božia svätyňa a v nej sa celému svetu ukáže archa zmluvy!

Z tohto proroctva sú prekvapení, lebo sa našla stratená archa, ktorá bola najväčším posvätným predmetom Židov a zároveň túžbou po Božej prítomnosti uprostred vyvoleného národa. Ale kde sa našla? V nebi. Židia čítajú (rozdelenie na verše a kapitoly vzniklo v stredoveku, predtým sa Biblia čítala od začiatku do konca bez prestávok), že tá archa je nejaká úžasná žena odetá slnkom. Keďže slnko je symbol božstva, je to teda žena preniknutá Bohom, jeho všemohúcnosťou. Na hlave má veniec z dvanástich hviezd, čiže je kráľovná, lebo v tých časoch veniec nosili len vládcovia impéria. Len oni mohli mať veniec víťazstva, veniec panovania, čiže tá žena je nejaká kráľovná, a to nielen zeme, ale aj neba, pretože má korunu z hviezd a mesiac pod nohami. V tomto prípade podľa exegézy Svätého písma sa mesiac považuje za opak slnka, čiže symbolizuje diabolské sily. To znamená, že tá žena má pod nohami satanské mocnosti, čiže svojimi nohami šliape po pekle. V nej sa naplní proroctvo z knihy Genezis o tajomnej žene, ktorá spolu so svojím potomstvom rozšliape moc pekelného hada.

NA PRAHU KONCA DEJÍN

alebo

OBJAVENIE NOVEJ ARCHY

Aká úžasná je Božia pedagogika! Dovolil, aby sa tamtá archa stratila, lebo už viac nie je potrebná. Sľubovala však príchod najkrajšej Archy menom Kecharitomene, ktorá v sebe nosila Ježiša Krista, najvyššieho veľkňaza. A on dokonca naplnil Mojžišov zákon a ustanovil zákon nový, no už nie na hore Sinaj, ale na hore Kalvária. Ide o večné zmierenie medzi Bohom a človekom. Zanechal seba samého ako mannu po všetky dni až do skončenia sveta, v každom svätostánku a pri každej Eucharistii. Stal sa pokrmom, ktorý nám dáva večný život už tu na zemi.

Kecharitomene je teda skutočná archa zmluvy. Tá starozákonná ju len predchádzala. A teraz všade, kde sa zjaví, hovorí o tom, že túži, aby všetci prebývali v jej Nepoškvrnenom Srdci ako v arche. Chce, aby sme sa zasvätili jej Nepoškvrnenému Srdcu a tak v nej bývali – ako v arche – zatienení oblakom slávy. Som pozvaný vojsť do jej srdca tak ako do archy, ktorú postavil iný veľký patriarcha Izraela, Noe, aby nás mohla zachrániť pred potopou hriechu a zla, ktorá zalieva svet.

Nejde len o nejakú činnosť či o vyjadrenie slov. Je predsa obrovský rozdiel medzi tým, keď len ideš každý deň za svojou kamarátkou a rozprávate sa o všeličom, a tým, keď jej prinesieš všetko, čo máš, začneš s ňou bývať 24 hodín denne a jej dom sa stane tvojím. Mária ťa pozýva, aby sa jej Nepoškvrnené Srdce stalo tvojím domovom! V tom spočíva zasvätenie sa Nepoškvrnenému Srdcu Panny Márie. Každá modlitba Zdravas, Mária je ako bozk srdca, ktorý jej darujeme. Zasvätenie sa Márii je niečo oveľa, oveľa hlbšie než len modlitba ruženca, májové pobožnosti alebo spev liturgie hodín. Zasvätenie – zopakujem ešte raz – znamená, že bývam v nej, že prebývam v Márii ako v arche. Vo chvíli, keď vojdeš do jej srdca, obklopí ťa oblak slávy, zatieni ťa Duch Svätý a vďaka tomuto zasväteniu, tomuto zjednoteniu s Máriou v jej srdci, ti Mária dá Otca i Syna, i Ducha Svätého jedinečným a neopakovateľným spôsobom. Začne ťa meniť na obraz svojho Syna, aby si sa mu viac podobal. Sám od seba by si sa mu nikdy takto podobať nemohol. Môžeme povedať, že zasvätenie je ako počatie v jej lone. Mocou Ducha Svätého ťa bude nanovo formovať podľa vzoru svojho Syna. Mária nikdy v ničom neprekážala Duchu Svätému. Ježiš žil tridsať rokov v skrytosti Nazareta spolu s Máriou. Nik na zemi nebol tak dlho s Bohom, deň čo deň, nikto s ním nebol tak dlho neustále zjednotený. Ak Najsvätejšia Trojica naplánovala len tri roky Ježišovho verejného účinkovania a až tridsať rokov Ježišovho života s Máriou v skrytosti Nazareta, máme toho mnoho na premýšľanie. Čo tým chce Boh ukázať? Čo chce povedať o budovaní vzťahu s Máriou? Aká je dôležitá v jeho príprave na misiu vykúpenia? Prečo chcel byť s Máriou tridsať rokov a so všetkými ostatnými len tri? Vari nám takto Ježiš neukazuje, kto dokáže najkrajšie formovať identitu milovaného syna a dcéry Boha, kto sa najlepšie pripravuje do služby, pre poslanie a cieľ života v Bohu? Vari nie ona – Kecharitomene?

Boh od počiatku túžil stvoriť takého človeka, s ktorým by mohol prebývať ako vo svätyni – 24 hodín denne. Už 2000 rokov sú na tejto planéte ľudia, ktorí sa nazývajú kresťanmi. Nebo si ich vybralo, aby sa stali príbytkom Boha na zemi. Boh si ich vybral ešte pred stvorením sveta, aby sa stali Cirkvou, v ktorej bude prebývať v každom z nás ako vo svätyni, kde sa mu budeme neustále klaňať v najväčšej láske a radosti.

Ak teda Boh zostúpil do môjho vnútra a prebýva v mojich hlbinách, ak vo mne žije Otec, Syn a Duch Svätý a ja bývam v Márii, v jej srdci, v jej lone, je to situácia, v ktorej nik nikomu neprekáža, nik nikoho nezatieňuje. Mária nikdy nestojí ako bariéra medzi tebou a Bohom. Ty v Márii ako v arche sa modlíš k Najsvätejšej Trojici, ktorá je v tebe. S Máriou, v jej srdci, v jej lone, skrytý v jej náručí sa modlíš k Otcovi, k Synovi a k Duchu Svätému, ktorý je v tebe! Nikdy nebude stáť medzi tebou a Bohom, lebo... je priezračná!

Ak jej Ježiš tak dôveroval, že sa nebál prísť skrze ňu na svet, žiť v jej lone deväť mesiacov, byť od nej závislý ako nemluvňa a potom s ňou bývať tridsať rokov v Nazarete, čoho sa bojíš ty, kresťan? Kto podľa tvojho názoru vkladá do tvojho srdca nepokoj, strach a nechuť k nej? Vari nie ten, ktorý od Boha v raji počul slová: „Ustanovujem večné nepriateľstvo medzi tebou, diabol, a ženou a jej potomstvom.“ Mária je tak iná, že Satan nikdy nebude schopný prísť k nej, aby sa s ňou skúsil spriateliť. Keď diabol počul toto proroctvo z úst samého Boha, prisahal Márii úplné nepriateľstvo, totálnu nenávisť voči nej i jej potomstvu. Ak teda vo svojom srdci akýmkoľvek spôsobom cítiš voči Márii nechuť, ľahostajnosť, zlosť, nenávisť, odmietaš ju a nechceš ju mať vo svojom duchovnom živote, buď si istý, že na deväťdesiat percent to nie si ty, ale Satan, ktorý v tebe pôsobí. Priživuje sa na tvojich zraneniach a na sektárskej interpretácii Biblie, aby si sa nestal Máriiným dieťaťom. Takto pôsobí v miliónoch sŕdc, aby ju odmietli a nenávideli, a tým uskutočňuje proroctvo z knihy Genezis. Žije a infikuje nepriateľstvom k Žene mnohých kresťanov, najmä protestantov, ktorí si neuvedomujú, že toto proroctvo sa napĺňa v ich životoch. Niektorí z nich tvrdia, že si vážia Máriu len za to, že porodila Ježiša, ale nepotrebujú ju vo svojom duchovnom živote. No zamysli sa: Čo je priateľstvo? Tento termín označuje „prianie“, čiže byť pri niečom veľmi intímnom, skrytom, osobitom, najhlbšom. Keď žijem v priateľstve s Máriou, mám s ňou intímny, osobný, radostný vzťah. Som jej tak blízko ako Ježiš, ktorý už nedokázal lepšie vyjadriť, kým je pre neho, keď sa v nej počal a potom s ňou žil tridsať rokov. Aké úžasné priateľstvo muselo byť medzi nimi! Ako veľmi sa museli milovať, že chceli byť len sami pre seba až tridsať rokov! Spolu vo dvojici, len sami pre seba, tridsať rokov! Zamysli sa nad tým...

V OČAKÁVANÍ PARÚZIE

alebo

ZÁCHRANA PRE VYHNANCOV EVY

Boh na začiatku Svätého písma hovorí o nepriateľstve medzi ženou a jej potomstvom a hadom a jeho potomstvom, ktoré bude trvať večne. Kniha Apokalypsa ukazuje boj, ktorý sa bude medzi nimi odohrávať až do konca sveta. Žena z Apokalypsy je tehotná a kričí pre pôrodné bolesti. Je to vari Mária alebo Cirkev skrytá za symbolom ženy? Všetko poukazuje na to, že je to Mária, lebo Cirkev neporodila Mesiáša. Porodila ho Mária a text hovorí o tom, že žena porodila syna, ktorý bol vzatý do neba, odkiaľ bude pásť svet železným prútom. Synom je Ježiš, ktorý po svojej misii vykúpenia sveta vystupuje do neba, prijíma vládu nad nebom a zemou ako víťaz nad smrťou, peklom a Satanom. Diabol mu nedokáže nič urobiť a celú nenávisť smeruje na ženu a jej potomstvo. Vedie s nimi totálnu otvorenú vojnu.

Vážení čtenáři, právě jste dočetli ukázku z knihy Kecharitomene - Milostiplná.
Pokud se Vám líbila, celou knihu si můžete zakoupit v našem e-shopu.